
REPUBLIKA HRVATSKA
TRGOVAČKI SUD U SPLITU
Split, Sukoišanska 6
	                                   Poslovni broj: 5 St-186/2018-15











R E P U B L I K A   H R V A T S K A

R J E Š E NJ E


	Trgovački sud u Splitu, po sutkinji Zrinki Ćosić, u postupku povodom prijedloga predlagatelja Financijske agencije, OIB: 85821130368, Regionalni centar Split, Podružnica Split, Mažuranićevo šetalište 24b, za otvaranje stečajnog postupka nad dužnikom AUTO KUĆA BEKAVAC d.o.o. OIB: 03578964518, Žeževica, Bekavci 35, 4. ožujka 2019. 

r i j e š i o   j e           
                                  
I. Obustavlja se stečajni postupak nad dužnikom AUTO KUĆA BEKAVAC d.o.o. OIB: 03578964518, Žeževica, Bekavci 35.  
 
II. Nalaže se dužniku AUTO KUĆA BEKAVAC d.o.o. OIB: 03578964518, Žeževica, Bekavci 35, da u roku od 8 (osam) dana plati Financijskoj agenciji, na ime naknade za obavljanje poslova u stečajnom postupku, iznos od 175,00 kn, i to na račun Financijske agencije broj: HR4223900011100017042, model HR05, poziv na broj 7524005-03578964518.    

III. Nalaže se Financijskoj agenciji da oslobodi novčana sredstva koja su zaplijenjena sa računa dužnika na ime predujma za namirenje troškova stečajnog postupka. 

Obrazloženje

Financijska agencija, Regionalni centar Split, Podružnica Split, podnijela je ovom sudu 1. ožujka 2018., na temelju članka 110. stavka 1. Stečajnog zakona („Narodne novine“, broj 71/15. i 104/17.; dalje: SZ), prijedlog za otvaranje stečajnog postupka nad dužnikom AUTO KUĆA BEKAVAC d.o.o. OIB: 03578964518, Žeževica, Bekavci 35.             

U prijedlogu se navodi kako dužnik na dan 15. studenog 2018. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 24.261,17 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik ima dva zaposlenika. 

Rješenjem poslovni broj St-186/2018 od 29. siječnja 2019. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom.
Nadalje, za potrebe prethodnog postupka Financijska agencija je dostavila sudu potvrdu o neizvršenim osnovama za plaćanje iz koje proizlazi kako dužnik na dan izdavanja potvrde 26. veljače 2019. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 0 dana, te potvrdu o blokadi računa i novčanih sredstava iz koje proizlazi kako nepodmirene obveze dužnika na dan izdavanja potvrde 26. veljače 2019. iznose 0,00 kn.      

Člankom 128. stavkom 9. SZ-a propisano je da ako dužnik do završetka prethodnog postupka postane sposoban za plaćanje, sud će postupak obustaviti, a troškove provedenog postupka u tom slučaju dužan je naknaditi dužnik.

Budući da je iz naprijed navedenih potvrda Financijske agencije razvidno da dužnik u Očevidniku redoslijeda osnova za plaćanje više nema evidentiranih neizvršenih osnova za plaćanje, odnosno da njegovi računi više nisu u blokadi, to proizlazi da je dužnik u međuvremenu postao sposoban za plaćanje, a radi čega je, primjenom članka 128. stavka 9. SZ-a, ovaj postupak trebalo obustaviti i sukladno tome odlučiti kao pod točkom I. izreke ovog rješenja.

S obzirom na to da je dužnik postao sposoban za plaćanje i da je ovaj postupak obustavljen u skladu s člankom 128. stavkom 9. SZ-a, dužnik je dužan naknaditi troškove ovog postupka, koje troškove čini naknada Financijskoj agenciji za obavljanje poslova u ovom stečajnom postupku u iznosu od 175,00 kn. 

Naime, člankom 110. stavkom 5. SZ-a propisano je da Financijska agencija ima pravo na naknadu troška za podnošenje prijedloga za otvaranje stečajnog postupka iz stavka 1. toga članka. Nadalje, sukladno članku 3. Pravilnika o vrsti i visini naknade troškova Financijske agencije u predstečajnom postupku i o visini naknade troška Financijske agencije za podnošenje prijedloga za otvaranje stečajnog postupka („Narodne novine“ broj 106/15) visina naknade troška Financijske agencije za podnošenje prijedloga za otvaranje stečajnog postupka određuje se u iznosu od 140,00 kn uvećanom za porez na dodanu vrijednost, što ukupno iznosi 175,00 kn. Financijska agencija je u podnesenom prijedlogu predložila sudu odrediti isplatu te naknade u njenu korist pa je slijedom navedenog odlučeno kao pod točkom II. izreke ovog rješenja.

Budući da je ovim rješenjem postupak obustavljen, jer je dužnik u međuvremenu postao sposoban za plaćanje te više nema evidentiranih nepodmirenih obveza na računu, to je u smislu članka 112. stavka 7. SZ-a trebalo naložiti Financijskoj agenciji da oslobodi novčana sredstva koja su sa računa dužnika zaplijenjena na ime predujma za namirenje troškova stečajnog postupka. Stoga je odlučeno kao pod točkom III. izreke ovog rješenja.

U Splitu 4. ožujka 2019.

   SUTKINJA
          Zrinka Ćosić, v.r.

Za točnost otpravka – ovlašteni službenik 
  Vesna Čargo



Uputa o pravnom lijeku: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pisano u tri primjerka, a o istoj odlučuje Visoki trgovački sud Republike Hrvatske u Zagrebu. 

